ສປປ ລາວ-ຮົງກາລີ ສ້າງຕັ້ງສາຍພົວພັນການທູດນຳກັນ ວັນທີ 12 ກັນຍາ 1962 ປັດຈຸບັນ ຄົບຮອບ 55 ປີ ຕະຫຼອດເຄິ່ງສະຕະວັດຜ່ານມາ ສາຍພົວພັນມິດຕະພາບ ແລະ ການຮ່ວມມືທີ່ດີລະຫວ່າງສອງປະເທດ ໄດ້ຮັບການພັດທະນາຢ່າງຕໍ່ເນື່ອງ ບົນພື້ນຖານແຫ່ງການເຄົາລົບເຊິ່ງກັນ ແລະ ກັນ ຫຼັກການແຫ່ງການພົວພັນສາກົນ ທັງສອດຄ່ອງກັບຄວາມມຸ່ງມາດປາຖະໜາຂອງປະຊາຊົນສອງຊາດ ລາວ-ຮົງກາລີ.
ເພື່ອເປັນການສະເຫຼີມສະຫຼອງ ຄົບຮອບ 55 ປີ ສາຍພົວພັນການທູດລັດຖະບານຮົງກາລີ ຕາງໜ້າໂດຍທ່ານ ປີເຕີ ຈາຄອບ (Peter JAKAB) ເອກອັກຄະລັດຖະທູດຮົງກາຣີ ປະຈຳລາວ ເຊິ່ງມີສຳນັກງານຕັ້ງຢູ່ບາງກອກ ປະເທດໄທ ແລະ ສະມາຄົມມິດຕະພາບ ລາວ-ຮົງກາລີ ຈັດງານສະເຫຼີມສະຫຼອງຂຶ້ນໃນວັນທີ 7 ທັນວາ 2017 ທີ່ໂຮງແຮມລາວພລາຊາ ນະຄອນຫຼວງວຽງຈັນ ເປັນກຽດເຂົ້າຮ່ວມງານມີທ່ານ ແສງເພັດ ຮຸ່ງບຸນຍວງ ຮອງລັດຖະມົນຕີກະຊວງການຕ່າງປະເທດ ມີບັນດາທ່ານລັດຖະມົນຕີ ຮອງລັດຖະມົນຕີ ທູຕານຸທູດ ແຂກຖືກເຊີນ ທັງພາກລັດ ແລະ ເອກະຊົນ ແລະ ບັນດາອະດີດນັກສຶກສາລາວ ທີ່ຮຽນຈົບຈາກຮົງກາລີ ເຂົ້າຮ່ວມ.
ໃນພິທີທັງສອງຝ່າຍ ໄດ້ຜັດປ່ຽນກັນຂຶ້ນປະກອບຄຳເຫັນ ໂດຍສະເພາະຝ່າຍລາວ ໄດ້ສະແດງຄວາມຮູ້ບຸນຄຸນຂອບໃຈຢ່າງຈິງໃຈຕໍ່ລັດຖະບານຮົງກາລີ ໃຫ້ການຮ່ວມມືຊ່ວຍເຫຼືອໃນການສ້າງສາພັດທະນາ ສປປ ລາວ ເປັນຕົ້ນ ການສະໜັບສະໜູນໃນດ້ານເງິນກູ້ດອກເບ້ຍຕ່ຳ ອັນເປັນການປະກອບສ່ວນພັດທະນາເສດຖະກິດ-ສັງຄົມຢ່າງຕໍ່ເນື່ອງ ລວມທັງການສືບຕໍ່ຊ່ວຍເຫຼືອໃນການພັດທະນາຊັບພະຍາກອນມະນຸດ ນອກນີ້ ທັງສອງຝ່າຍຍັງຢືນຢັນສືບຕໍ່ເພີ່ມທະວີຮັດແໜ້ນການພົວພັນຮ່ວມມືສອງຝ່າຍຂຶ້ນສູ່ລະດັບໃໝ່ ສືບຕໍ່ໃນການສະໜັບສະໜູນຊ່ວຍເຫຼືອເຊິ່ງກັນ ແລະ ກັນ ໃນການພັດທະນາປະເທດ.